Vedecká grantová agentúra Ministerstva školstva Slovenskej republiky                       a Slovenskej akadémie vied
Stromová 1, 813 30 Bratislava, tel. č.: 02 59374 331, fax. č.: 02 59374 350

				                                       Bratislava 2. marca 2009
	
	Metodický pokyn
	k uskutočneniu vstupnej oponentúry
	pred podaním žiadosti o dotáciu VEGA

	Žiadateľ o dotáciu Vedeckej grantovej agentúry Ministerstva školstva Slovenskej republiky a Slovenskej akadémie vied (ďalej len „VEGA“) zabezpečí v spolupráci s prorektorom pre vedu a výskum alebo s iným akademickým funkcionárom vysokej školy (fakulty), ak ho tým poverí prorektor vysokej školy (napr. s prodekanom pre vedu a výskum), posúdenie celkového vecného zamerania a finančného zabezpečenia návrhu nového projektu VEGA formou verejnej vstupnej oponentúry. 
	Za technicko-administratívne a organizačné činnosti súvisiace so zabezpečením a uskutočnením vstupnej oponentúry návrhu nového projektu VEGA je zodpovedný žiadateľ o dotáciu – vedúci projektu VEGA. Vedúci projektu, resp. zástupca vedúceho projektu je povinný sa zúčastniť na vstupnej oponentúre spolu so zástupcami všetkých spoluriešiteľských pracovísk podieľajúcich sa na riešení projektu VEGA, prípadne aj s ostatnými členmi riešiteľského kolektívu z toho istého pracoviska, ako je vedúci projektu. 
	Vedúci projektu VEGA navrhne personálne zloženie oponentskej rady pri vstupnej oponentúre (ďalej len „oponentská rada“) a zabezpečí podklady potrebné k vstupnej oponentúre. Návrh na zloženie oponentskej rady vedúci projektu VEGA nepredkladá na schválenie Ministerstvu školstva Slovenskej republiky ani orgánom VEGA. Prorektor pre vedu a výskum alebo ním poverená osoba (napr. prodekan príslušnej fakulty) bude predsedom oponentskej rady.  
Povinnosti predsedu oponentskej rady:
a) na návrh vedúceho projektu určí termín a miesto konania vstupnej oponentúry,
b) na návrh vedúceho projektu určí ostatných členov oponentskej rady,
c) riadi rokovanie pri konaní vstupnej oponentúry,
d) dohliada nad tým, aby oponentská rada schválila závery oponentskej rady.
	Oponentská rada je minimálne päťčlenná a pozostáva z: 
a) predsedu oponentskej rady, 
b) dvoch oponentov z inej fakulty, resp. iného pracoviska, ako je vysoká škola,
c) zástupcu, resp. zástupcov, ktorí sú odborníkmi v danej oblasti z inej fakulty, resp. iného pracoviska, ako je vysoká škola,
d) ďalšieho člena, resp. členov, ktorých určí predseda oponentskej rady.
	Oponenti nesmú byť pracovníkmi z jednej fakulty tej istej vysokej školy, na ktorej sa projekt VEGA rieši. Na oponentúru môžu byť prizvaní aj ďalší odborníci, ktorých prítomnosť je nevyhnutná pre zodpovedné posúdenie opodstatnenosti riešenia projektu VEGA. 
Oponent návrhu nového projektu VEGA môže písomne vypracovať posudok a doručiť ho vedúcemu projektu alebo sa pri vstupnej oponentúre vyjadrí najmä k: 
a) originalite projektu VEGA (nové poznatky, metódy, postupy atď.), 
b) kvalite spracovania vecnej časti projektu VEGA, 
c) celkovým i čiastkovým cieľom a úlohám projektu VEGA (osobitne k cieľom a úlohám spoluriešiteľa) a k časovému harmonogramu ich plnenia, 
d) očakávaným vedeckým alebo odborným prínosom, 
e) spôsobilosti vedúceho projektu VEGA a jeho riešiteľského kolektívu na plnenie cieľov a úloh nového projektu VEGA, 
f) primeranosti požadovaných finančných prostriedkov zo štátneho rozpočtu.
	Členovia oponentskej rady navrhnú závery oponentskej rady, v rámci ktorých najmä: 
a) schvália návrh nového projektu VEGA bez pripomienok alebo s pripomienkami, pričom môžu v prípade zásadných pripomienok k vecnej časti projektu VEGA alebo k jeho finančnému zabezpečeniu uložiť vedúcemu projektu VEGA podmienku dopracovať návrh projektu VEGA, 
b) musia sa explicitne vyjadriť, či oponentská rada odporúča alebo neodporúča Ministerstvu školstva Slovenskej republiky poskytnúť žiadateľovi – vedúcemu projektu VEGA finančnú dotáciu na riešenie nového projektu VEGA a svoje vyjadrenia musí odôvodniť, 
c) vyjadria sa k zdôvodneniu žiadosti žiadateľa o súhlas s časom trvania riešenia projektu VEGA so zreteľom na splnenie stanovených cieľov. 
	Návrh záverov oponentskej rady sa schvaľuje na neverejnom zasadnutí oponentskej rady. Závery oponentskej rady k návrhu nového projektu VEGA sú schválené, ak za ne hlasuje nadpolovičná väčšina z prítomných členov oponentskej rady.
	Závery oponentskej rady pri vstupnej oponentúre sú súčasťou podkladov predkladaných príslušnej komisii VEGA, ktoré sa budú zohľadňovať pri hodnotení projektov.
	Po vstupnej oponentúre vedúci projektu VEGA zabezpečí spracovanie a zápis záverov oponentskej rady, ktoré podľa pokynov v elektronickom formulári priloží k žiadosti o nový projekt VEGA.

                                                                                         Mgr. Jozef Maculák    
                                                                 riaditeľ odboru vedy a techniky na vysokých školách